Walvisbaai oortref WHS, Gim ryg punte in
Author: Tielman van Lill, 25/05/19
Die rugbyspan van Namib Diesel Walvisbaai Privaat Hoërskool het waardevolle punte ingesamel toe hy Saterdag die Samsung WHS Koedoebulle by WHS se Vegkopstadion met 26-23 verslaan het.
Dit was die Naartjies se tweede oorwinning in twee naweke in die Momentum o.19-premierliga, nadat hulle met 'n tuissege teen OK Foods Moria afgeskop het.
WHS het drie drieë teen Walvisbaai se twee behaal, maar moes steeds met die verloorbonuspunte tevrede wees.
Rustyd was Walvisbaai reeds met 13-8 voor en hoewel WHS in die doodsnikke twee blitsdrieë gedruk het, het die kusspan gewys hy is dié seisoen reg vir skouspelagtige rugby.
Terwyl Walvisbaai uit die staanspoor op al sy silinders gevuur het, het WHS gesukkel om aan die gang te kom.
Die Koedoebulle het hulle binne 15 minute met 'n agterstand van 13-0 bevind, maar het stadig maar seker tot verhaal gekom. Die besoekers het aanvanklik in die skrums oorheers, maar WHS het begin konsolideer en Walvisbaai is by 'n paar geleenthede vir onwettige skrumtegniek gestraf.
In die eerste helfte is die gasheerspan gereeld gestraf en staan ses punte so af.
Met twee strafskoppe wat WHS binne trefafstand kon kry, verkies hulle eerder om vir die kantlyn te gaan. Daar kom egter dadels van beide pogings om drieë van die lynstaan af te druk.
Die gasheer se eerste punte het 6 minute voor rustyd van 'n drie van sy haker JC Rossouw gekom wat soos 'n wafferse vleuel in die linkerhoek geduik het. Die doelskop is mis en op 13-5 blaas die rustydfluitjie.
WHS vermors opnuut drie punte vroeg in die tweede helfte deur nie binne trefafstand vir die pale te mik nie. Met die tweede kans verander die bloues se siening en met 'n skop pale toe beweeg hul telling (8) nader aan die Naartjies se 13.
WHS se verdediging wat vroeër deeglik deur die Naartjies se snellers beproef is, het al beter begin vaar.
Met kaptein Erik Straus aan die voorpunt het WHS sy ritme begin vind. Die gasheer kruip met nog drie punte nader en met 13 minute se spel oor was die telling 16-12 in die guns van Walvisbaai.
Die Naartjies se losskakel Eli Engelbrecht stuur 'n skepskop deur die pale. Walvisbaai rond die dag met hul tweede verdoelde drie af om die voorsprong tot 26-11 te laat aangroei.
WHS speel eers in die laaste drie minute van sy beste rugby. Die bloues gaan druk twee keer en verdoel een, vir hul 23 punte.
Walvisbaai se punte was drieë deur buitesenter Lucio Isaacs en skrum­skakel Johan van der Merwe; 'n skep­skop deur losskakel Eli Engelbrecht; twee doelskoppe en drie strafdoele deur heelagter Jivino Polster.